NEĦĦU L-BIŻA' – Għid il-Ħamsin – Sena A – 31 ta' Mejju 2020 Għid il-Ħamsin NEĦĦU L-BIŻA' Atti 2: 1-11, Salm 103; 1 Korintin 12:3-7, 12-13; Ġwanni 20:19-23 Il-Vanġelu Dak in-nhar fil-għaxija, fl-ewwel jum tal-ġimgħa, meta d-dixxipli kienu flimkien imbeżżgħa mil-Lhud, bil-bibien magħluqa, ġie Ġesù u qagħad f'nofshom; u qalilhom: "Is-sliem għalikom!" Kif qal hekk, uriehom idejh u ġenbu. Id-dixxipli ferħu meta raw lill-Mulej. Mbagħad Ġesù tenna jgħidilhom: "Is-sliem għalikom! Kif il-Missier bagħat lili, hekk jien nibgħat lilkom." Kif qal hekk, nefaħ fuqhom u qalilhom: "Ħudu l-Ispirtu s-Santu. Dawk li taħfrulhom dnubiethom ikunu maħfura, u dawk li żżommuhomlhom ikunu miżmuma." Il-Ħsieb Is-sliem għalikom! Kemm-il darba fil-ħajja tagħna ngħaddu minn perjodu ta' dwejjaq, qtigħ il-qalb, naħsbu li qegħdin waħedna, maqtugħin għal rasna, ma nafux x'se nagħmlu bl-għażliet tal-ħajja ta' kuljum. Aktar ma nimxu fil-progress aktar il-bniedem jidher li qed jinfixel u jitfixkel. Huwa għalhekk li l-ġest tal-lum ta' l-inżul ta' l-Ispirtu s-Santu fuq l-Appostli, fuq il-Knisja u fuqna lkoll, għandu sinifikat ferm speċjali, sinifikat li bil-fatti Kristu ħallielna difensur li lest li jdawwalna kull ħin. U propju fil-mixja li l-bniedem tal-lum qiegħed jagħmel fil-kultura tal-mewt u tad-dlamijiet, id-DIFENSUR, L-ISPIRTU TAL-MULEJ huwa dak li għandu jdawwal l-imħuħ u l-qlub tagħna lkoll fl-għażliet żgħar u kbar li nwettqu kuljum, għażliet li jridu jkunu mdawlin mill-Ispirtu tal-Mulej biex nifhmu l-kelma u r-rieda tiegħu. Il-Kelma Fl-Ewwel Qari tal-lum, meħud mill-Ktieb ta' l-Atti ta' l-Appostli, għandna l-ewwel ir-rakkont ta' l-inżul ta' l-Ispirtu s-Santu fuq l-Appostli u wara naraw nies minn diversi nazzjonijiet jifhmu l-preokkupazzjoni tal-kelma magħmula mill-Appostli. Fis-Salm Responsorjali tal-lum, Salm 103, għandna innu li juri kif, permezz ta' l-Ispirtu s-Santu, Alla beda jġedded kollox. Fit-Tieni Qari mill-Ewwel Ittra ta' San Pawl lill-Korintin għandna r-rakkont ta' San Pawl li juri kif il-ħidma ta' l-Ispirtu s-Santu tgħaqqad il-Knisja u l-ħidma tal-membri kollha tal-Knisja. Fil-Vanġelu tal-lum minn San Ġwann għandna lil Ġesù li jagħti huwa nnifsu l-Ispirtu fuq l-Appostli. Il-Ħajja Mhux talli Ġesù ma fdaniex waħedna, talli ħallielna Difensur kontinwu magħna. Possibbli għadna ma ndunajniex? Kemm-il darba ħassejna lill-Ispirtu tal-Mulej qed idawwal id-deċiżjonijiet tagħna? Il-Mulej jonfoħ kontinwament l-Ispirtu tiegħu fuqna. Kemm qed nużaw dan l-Ispirtu biex indandnuh? Aħna ħafna membri iżda ġisem WIEĦED. Kemm tassew qed nagħtu xhieda ta' dan bħala Nsara anki fl-istess Knisja Maltija? L-Ispirtu jneħħi l-biża' mill-Appostli. Kapaċi aħna wkoll noħorġu bla biża' nxandru l-Mulej fil-postijiet tax-xogħol, fid-djar u fis-soċjetà tagħna? Ejja, Spirtu s-Santu, neħħi minna l-biża' ħalli nxandru bla waqfien il-qawwa ta' Alla f'ħajjitna u fis-soċjetà tagħna.
NEĦĦU L-BIŻA' – Għid il-Ħamsin – Sena A – 31 ta' Mejju 2020